# சங்கங்களின் பதிவு சட்டம், 1860


**சங்கங்களின் பதிவுச் சட்டம், 1860** (*Societies Registration Act, 1860*) என்பது பிரித்தானிய இந்தியாவின் தலைமை ஆளுநர் குழுவால் இயற்றப்பட்ட சட்டமாகும். சமூகத்தின் நன்மைக்காக செயல்படும் இலக்கியம், கல்வி, அறிவியல், சுகாதாரம், அறக்கட்டளை மற்றும் தொண்டு நிறுவனங்களைப் பதிவு செய்வதற்கான ஒரு சட்டம் ஆகும். இச்சட்டம் 21 மே 1860 முதல் பிரித்தானிய இந்தியா முழுவதும் நடைமுறைக்கு வந்தது. இச்சட்டத்தின் கீழ் பதிவு செய்யப்படும் சங்கங்கள் இலாபம் ஈட்டும் நோக்கத்துடன் செயல்படக்கூடாது.  

## இந்திய விடுதலைக்குப் பிறகு
இந்திய விடுதலைக்குப் பிறகு சங்கங்களின் பதிவுச் சட்டம், 1860ஐ அடிப்படையாகக் கொண்டு , அந்தந்த மாநில அரசுகளின் சார்-பதிவாளர் அலுவலகத்தில் சங்கங்களை பதிவு செய்வதற்கு வசதியாக மாநில அரசுகள் சட்டங்கள் இயற்றியது. எடுத்துக்காட்டாக தமிழ்நாடு அரசு 1975ஆம் ஆண்டில் தமிழ்நாடு சங்கங்களின் பதிவுச் சட்டத்தை இயற்றியது.  
## சங்கத்தைப் பதிவு செய்தல்
1860 ஆம் ஆண்டு *'இந்திய சங்கங்கள் பதிவுச் சட்டம்* பிரித்தானிய இந்தியாவின் ஆட்சியில் இயற்றப்பட்டது, ஆனால் இன்றும் இந்தியாவில் இச்சட்டம் தேவையான திருத்தங்களுடன் நடைமுறையில் உள்ளது. இச்சட்டத்தின் கீழ் இலக்கியம், அறிவியியல், அறக்கட்டளைகள் மற்றும் தொண்டு நிறுவனங்களைப் பதிவு செய்கிறது.  

இந்தச் சட்டத்தின் கீழ் ஒரு சங்கத்தை பதிவு செய்வதற்கு மாவட்டப் பதிவாளர் அலுவலகத்தில் சங்க அமைப்புக் குழுவினர் விண்ணப்பம் செய்ய வேண்டும். விண்ணப்பத்தில் சங்கத்தின் பெயர், நோக்கம், நிர்வாகக் குழு உறுப்பினர்கள் பெயர்கள், முகவரிகள் மற்றும் சங்கத்தின் செயல்பாடுகள் மற்றும் சங்கத்தின் நிறுவன உறுப்பினர்களின் கையொப்பங்கள் இணைத்திருக்க வேண்டும். மேலும் சங்கத்தின் துணை விதிகளை, சங்கக் குறிப்பாணையுடன் இணைத்து பதிவுக் கட்டணம் செலுத்தி தாக்கல் செய்ய வேண்டும்.  

இச்சட்டத்தின் கீழ் பதிவு செய்யப்பட்ட சங்கங்கள் ஆண்டிற்கு ஒரு முறையாவது பொதுக்குழு கூட்டம் நடத்தி உத்தேச வரவு-செலவு திட்டத்த்திற்கும், முந்தைய ஆண்டின் வரவு-செலவு அறிக்கைக்கும் ஒப்புதல் பெற வேண்டும்.  
## தணிக்கை சான்று
சங்கத்தின் ஆண்டின் வரவு-செலவு கணக்கு விபரங்களை உரிய தணிக்கையாளர் மூலம் தணிக்கை செய்து வழங்கிய தணிக்கைச் சான்றிதழ் மற்றும் அந்த ஆண்டில் சேர்ந்த மற்றும் நீக்கப்பட்ட உறுப்பினர்கள் பட்டியலை மாவட்டப் பதிவாளர் அலுவலகத்தில் தவறாது சமர்ப்பிக்க வேண்டும்.  
### சங்கத்தை கலைத்தல்
சங்கப் பதிவுச் சட்டம், 1860 இன் *பிரிவு 13* இன் கீழ் சங்க உறுப்பினர்களில் ஐந்தில் மூன்று பங்கிற்கும் குறையாத உறுப்பினர்கள் சங்கப் பதிவாளரிடம், சங்கத்தை கலைக்க வேண்டி எழுத்து மூலம் கோரிக்கை வைத்தால் அச்சங்கத்தை கலைக்க மாவட்டப் பதிவாளர் தீர்மானிக்கலாம். அல்லது சங்கத்தின் சிறப்பு பொதுக்குழுவை கூட்டி ஐந்தில் மூன்று பங்கு உறுப்பினர்களின் ஆதரவுடன் கலைப்பதற்கான தீர்மானம் இயற்றி சங்கத்தை கலைக்கக் கோரி பதிவாளரிடம் விண்னப்பிக்கலாம்.  

சங்கத்தை கலைக்கும் போது, ஒரு கலைத்தல் அதிகாரியை பதிவாளர் நியமனம் செய்வார். கலைத்தல் அதிகாரி சங்கத்தின் சொத்துகள் மற்றும் பொறுப்புகளை அகற்றி தீர்வு செய்வதற்கு நடவடிக்கைகள் எடுப்பர். சங்க நிர்வாக குழு அல்லது சங்கத்தின் உறுப்பினர்களிடையே ஏதேனும் தகராறு அல்லது கருத்து வேறுபாடு ஏற்பட்டால், அதன் விவகாரங்களில் சங்கப் பதிவாளர் தலையிட்டு தீர்வு வழங்குவார். பதிவாளரின் தீர்வை ஏற்காத பிரிவினர் சிவில் நீதிமன்றத்தில் வழக்கு தொடுத்து தீர்வு காண்பர்.  
### நீதிமன்றத்தால் சங்கத்தைக் கலைத்தல்
இந்தச் சட்டத்தின் விதிகளின்படி, *'பிரிவு 13A* இன் கீழ் அல்லது *பிரிவு 24* இன் கீழ் பதிவாளரின் விண்ணப்பத்தின் பேரில் அல்லது இந்தச் சட்டத்தின் கீழ் பதிவுசெய்யப்பட்ட ஒரு சங்கத்தின் *பத்தில் ஒரு பங்கிற்கும் குறையாத உறுப்பினர்களின்* விண்ணப்பத்தின் பேரில், பிரிவு 13 இல் குறிப்பிடப்பட்டுள்ள தகுதிவாய்ந்த அதிகார வரம்புள்ள நீதிமன்றம் பின்வரும் காரணங்களுக்காக சங்கத்தைக் கலைப்பதற்கான உத்தரவைப் பிறப்பிக்கலாம்:  

- சங்கச் சட்டத்தின் எந்தவொரு விதியையும் அல்லது தற்போது நடைமுறையில் உள்ள வேறு எந்தச் சட்டத்தையும் சங்கம் மீறியுள்ளது மற்றும் சங்கம் கலைக்கப்படுவது நியாயமானது என்று கருதினால்.
- சங்கத்தை கலைத்தல் விண்ணப்ப தேதிக்கு முந்தைய மூன்று ஆண்டுகளுக்கும் மேலாக சங்கம் செயல்படுவதை நிறுத்திவிட்டால்..
- சங்கம் அதன் கடன்களை செலுத்தவோ அல்லது அதன் பொறுப்புகளைச் சந்திக்கவோ முடியவில்லை எனில்.
- சங்கத்தின் செயல்பாடுகள் அல்லது முன்மொழியப்பட்ட நடவடிக்கைகள் பொதுக் கொள்கைக்கு எதிராக இருந்தன அல்லது உள்ளன அல்லது இருக்கும் என்ற அடிப்படையில் பிரிவு 12D இன் கீழ் சங்கத்தின் பதிவு ரத்து செய்யலாம்.

சங்கப் பதிவு சட்டத்தின் துணைப் பிரிவு (1) அல்லது துணைப்பிரிவு (2) இன் கீழ் ஒரு சங்கத்தைக் கலைப்பதற்கான உத்தரவு பிறப்பிக்கப்படும்போது, ​​சங்கத்தின் சொத்து மற்றும் பொறுப்புகள் நிர்வகிப்பதற்கு கலைத்தல் அதிகாரி நியமனம் செய்யப்படுவார்.  

## கூட்டுறவு சங்கங்கள்
இந்திய மாநிலங்களில் கூட்டுறவுச் சங்கங்களை பதிவு செய்வதற்கு அந்தந்த மாநில கூட்டுறவுச் சட்டம் மற்றும் விதிகளின்படி, சரக கூட்டுறவு சங்க துணை-பதிவாளர்களுக்கு அதிகாரம் வழங்கப்பட்டுள்ளது. எடுத்துகாட்டாக தமிழ்நாட்டில் கூட்டுறவு சங்கங்களை மட்டும் பதிவு செய்வதற்கு கூட்டுறவு சங்க சரக துணை-பதிவாளர்களுக்கு, தமிழ்நாடு கூட்டுறவுச் சட்டம் 1983 மற்றும் விதி 1988ன் கீழ் அதிகாரம் வழங்கப்பட்டுள்ளது.  

## இதனையும் காண்க
- இந்திய அறக்கட்டளை சட்டம் 1882